COM7 เตรียมงัดไม้เด็ดรับมาตรการ “ช้อปช่วยชาติ” หวังดันยอดขายอื้อซ่า!
COM7 เตรียมงัดไม้เด็ดรับมาตรการ "ช้อปช่วยชาติ" หวังดันยอดขายอื้อซ่า!
28 พ.ย. 2559

นายสุระ คณิตทวีกุล ประธานเจ้าหน้าที่บริหาร บริษัท คอมเซเว่น จำกัด (มหาชน) หรือ COM7 เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ว่าจากกรณีที่มีรายงานสรุปซื้อขายกระดานรายใหญ่ (Big lot) ของ COM7 เมื่อวันที่ 24 พ.ย. ที่ผ่านมาจำนวน 35 รายการ ปริมาณ 60,000,000 หุ้น มูลค่ารวม 765 ล้านบาท ราคาเฉลี่ย 12.75 บาทต่อหุ้นนั้น เป็นการขายจากกลุ่มผู้ถือหุ้นให้แก่นักลงทุนสถาบันในประเทศ ซึ่งผู้ถือหุ้นใหญ่บางท่านยังไม่เคยทำการขายหุ้นที่ถืออยู่
โดยสาเหตุที่ผู้ถือหุ้นใหญ่ทำการขาย Big lot นั้น เกิดจากการที่นักลงทุนสถาบันสนใจเข้าซื้อหุ้น หลังจากที่บริษัทได้รับคัดเลือกเข้าคำนวณดัชนี SET100 รวมถึงการเข้าคำนวณใน MSCI GLOBAL SMALL CAP ขณะที่ผลประกอบการของบริษัทที่ผ่านมาเติบโตอย่างโดดเด่น
นอกจากนี้ยังมีปัจจัยบวกจากการที่รัฐบาลได้ออกมาตรการกระตุ้นเศรษฐกิจปลายปี ซึ่งคาดว่าจะส่งผลบวกโดยตรงให้กับยอดขายของบริษัทได้ค่อนข้างมาก อีกทั้งเป็นช่วง High Season ของบริษัท และบริษัทมีสินค้าใหม่ iPhone 7 และ iPhone 7 Plus ซึ่งได้รับความนิยมเป็นอย่างมาก ดังนั้นเมื่อมีมาตรการกระตุ้นเศรษฐกิจออกมาจะส่งผลให้มีโอกาสขายสินค้าได้มากขึ้น
จากคำถาม มองว่ามีโอกาสมากน้อยขนาดไหนสำหรับสัปดาห์นี้ในเรื่องของช้อปช่วยชาติที่จะได้เข้าเป็นหนึ่งในวาระของการประชุม ครม.“ผมว่าน่าจะเป็นไปได้นะครับ เนื่องจากปีที่แล้วทำแค่ 7 วัน เราก็เห็น Feedback ของตลาดที่คึกคัก ซึ่งปีที่แล้วเราเตรียมตัวไม่ทัน เพราะฉะนั้นปีนี้หากทางรัฐบาลประกาศออกมาชัดเจน ทางบริษัทจะทำการสั่งสินค้าจากทาง Apple ไว้ก่อน เพื่อกระจายสินค้าไปยังสาขาต่างๆ เพื่อรองรับความต้องการของลูกค้า โดยผมเชื่อว่าหากทางบริษัทมีเวลาเตรียมตัว จะสามารถทำยอดขายได้ดีกว่าปีที่แล้วแน่นอน”นายสุระ กล่าว